32006R1978
L 368/89
JURNALUL OFÍCIAL AL UNIUNII EUROPENE
REGULAMENTUL (CE) NR. 1978/2006 AL COMISIEI
din 22 decembrie 2006
de modificare a Regulamentului (CE) nr. 448/2001 privind comunicarea procedurilor de eliminare și realocarea sumelor eliminate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale privind Fondurile Structurale (1), în special articolul 53 alineatul (2),
după consultarea comitetului instituit în conformitate cu articolul 147 din tratat,
după consultarea Comitetului pentru structuri agricole și dezvoltare rurală,
după consultarea Comitetului pentru sectorul pescuitului și acvaculturii,
întrucât:
(1)
Articolul 2 alineatul (3) și articolul 3 alineatul (2) din Regulamentul (CE) nr. 448/2001 al Comisiei din 2 martie 2001 de stabilire a normelor de aplicare a Regulamentului (CE) nr. 1260/1999 al Consiliului privind procedura de efectuare a corecțiilor financiare cu privire la ajutorul acordat în cadrul Fondurilor Structurale (2) prevăd că statele membre comunică procedurile de eliminare, precum și măsurile deja luate sau care trebuie să fie luate pentru a adapta sistemele de gestionare și de control și informează cu privire la realocarea sumelor eliminate și la modificarea planului financiar al intervenției.
(2)
Experiența dobândită cu ocazia punerii în aplicare a Regulamentului (CE) nr. 448/2001 a arătat că este necesar să se clarifice și să se simplifice aceste dispoziții.
(3)
În special, informațiile care trebuie furnizate Comisiei trebuie să se limiteze, pe de o parte, la sumele totale de finanțare publică, pentru fiecare măsură, retrase din programul în cauză, ca urmare a eliminării totale sau parțiale a contribuției comunitare la operații și, pe de altă parte, la informațiile privind realocarea efectivă a fondurilor eliberate ca urmare a retragerii acestei finanțări. Informațiile referitoare la adaptările sistemelor de gestionare și de control sunt furnizate de către statele membre în rapoartele anuale prevăzute la articolul 13 din Regulamentul (CE) nr. 438/2001 al Comisiei din 2 martie 2001 de stabilire a normelor de aplicare a Regulamentului (CE) nr. 1260/1999 al Consiliului privind sistemele de gestiune și de control pentru ajutorul acordat în cadrul Fondurilor Structurale (3).
(4)
Prin urmare, ar trebui să se modifice Regulamentul (CE) nr. 448/2001 în consecință.
(5)
Măsurile prevăzute de prezentul regulament sunt în conformitate cu avizul Comitetului pentru dezvoltarea și reconversia regiunilor,
ADOPTĂ PREZENTUL REGULAMENT:
Articolul 1
Regulamentul (CE) nr. 448/2001 se modifică după cum urmează:
1.
La articolul 2, alineatul (3) se înlocuiește cu următorul text:
„(3) Fără a aduce atingere informațiilor necesare în temeiul articolului 8 din Regulamentul (CE) nr. 438/2001 al Comisiei (4) privind recuperările, Comisiei îi este comunicată de către statele membre, în anexa la ultimul raport trimestrial din fiecare an furnizat în conformitate cu Regulamentul (CE) nr. 1681/94 al Comisiei (5) o declarație care indică, pentru fiecare măsură, sumele totale ale finanțărilor publice retrase, ca urmare a eliminării totale sau parțiale a contribuției comunitare la operații, declarații de cheltuieli prezentate anul precedent pentru programul în cauză.
2.
La articolul 3 alineatul (2), teza a doua se înlocuiește cu următorul text:
„Comisia este informată de către statele membre, în raportul prevăzut la articolul 2 alineatul (3) cu privire la modalitatea în care au fost reutilizate fondurile comunitare eliberate ca urmare a retragerii finanțării programului.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2006.